En mand er afgået ved døden, og en anden er hårdt såret af knivstik i det, der ligner et familieopgør. Nordjyllands Politi modtog i dag, 8. september kl. 12.10, en anmeldelse om knivstikkeri. Da politi og redningsmandskab kort efter ankom til adressen – Blenstrupvej i Skørping – fandt personalet en 75-årig mand, der var afgået ved døden som følge knivstik. Ligeledes fandt man en anden mand på 54 år, der var alvorligt såret af knivstik. Efterforskningsleder ved Nordjyllands Politi, vicepolitiinspektør Frank Olsen, oplyser, at politiets foreløbige efterforskning ude på stedet har vist, at den dræbte og den sårede er i familie med hinanden. Og derfor ønsker Frank Olsen ikke at udtale sig yderligere i sagen. - Vi betragter det som en familietragedie, siger vicepolitiinspektøren Politiet befinder sig fortsat ude på gerningsstedet for at foretage tekniske undersøgelser i sagen. Nordjyllands Politi har ikke yderligere oplysninger i sagen.

Referat:
En mand er dræbt og en anden er såret alvorligt af knivstik på adresse ud for Skørping.